Arūnas Augutis

APIE JURGĮ DAGĮ

Lietuvos valstybės istoriją sudaro milijonų žmonių, kurie gyveno šioje šalyje, istorijos. Vieną tokią - Jurgio Dagio gyvenimo istorija jums ir noriu pagarsinti. Apie savo gyvenimą papasakojo įdomiomis aplinkybėmis: kelis metus mes abu, sėdėdami vienas prieš kitą už stalo, kartu pietaudavome pas mano uošvę, o jo seserį – mokytoją Oną Dagytę - Augulienę. Šalia jo lėkštės visada būdavo krūvelė kiaulpienių ir garšvų lapų, krapų ir svogūnų laiškų, kuriuos valgydavo su apetitu. Sakydavo: „Žoles valgyti lageryje įpratau“. Dėdė Jurgis (taip vadindavo jį Augulių šeimoje) kasdien prie pietų stalo ką nors papasakodavo iš savo gyvenimo. Pasakotojas buvo nuostabus. Jei būčiau turėjęs tokias technines galimybes, kokias dabar suteikia išmanus telefonas, ir visus pasakojimus būčiau įrašęs, galėjo gautis įdomi atsiminimų knyga, nes gyveno sudėtingu ir sunkiu laikotarpiu, be to, jam teko bendrauti su iškiliomis Lietuvos asmenybėmis. Deja, dabar tenka pasitenkinti Jurgio Dagio pasakojimų fragmentais, kurie liko mano atmintyje ir kuriuos apytiksliai atkūriau, fotografijų albumu su jo paties prierašais ir dokumentais.

Jurgis Dagys gimė 1910 metų liepos 11 dieną Rokiškyje. Jis buvo vyriausias vaikas Eleonoros Krasauskaitės ir Jurgio Dagio (Rokiškio dvaro tarnautojo) šeimoje, kurioje be jo dar augo 4 vaikai: broliukas ir trys sesutės. Tėvas prižiūrėjo grafo Pšezdeckio darbinius arklius ir tų laikų kalba buvo vadinamas „dienščiku“. Šeima gyveno pastate, kurio dabar nebėra. Jis stovėjo sovietiniais laikais iškasto tvenkinio vietoje, netoli iki šių laikų išlikusio pieninės pastato. Pro šalį tekėjo Laukupė, kuri dėdės Jurgio žodžiais: „Buvo gerokai sraunesnė, gilesnė ir platesnė, negu dabar. Mes – vaikai, joje vasarą maudydavomės ir žvejodavome. Pagaudavome ne tik žuvų, bet ir vėžių“. Atmintyje išliko vaiko įspūdžiai apie I Pasaulinį karą: vokiečių karininkai su smailiais šalmais, pro Rokiškį praskridęs lėktuvas.

Daug atsiminimų susiję su Rokiškio dvaru, šalia kurio gyveno: „Kartą prie dvaro vartų žaidžiančių vaikų laiškanešys paprašė nunešti laišką grafui, kuris kaip tik netoliese vaikščiojo. Niekas neišdrįso, tai aš paėmiau laišką, nunešiau ir įteikiau grafui. Jis už tai iš kišenės ištraukė ir man padavė litą. Visiems vaikams sidabrinis pinigas atrodė kaip stebuklas, o aš nuo tos dienos svajojau būti paštininku, nes galvojau, kad už kiekvieną korespondenciją taip yra atsilyginama. Galvodavau: kokie turtingi yra paštininkai. Po to dar ilgai laukdavau paštininko, bet daugiau proga įteikti laišką grafui nepasikartojo. O paštininku visgi tapau“.

Vaikystėje visko atsitikdavo. Ypač įstrigo atmintin dėdės Jurgio pasakojimas apie tai, kaip jis „susipažino“ su to meto daržų naujove – pomidoru: „Kai buvau kokių 11 - 12 metų vaikas, mama savo darže augino įvairiausias daržoves, bet niekas pomidorų dar nežinojo. Tai buvo naujovė net dvaro šiltnamiuose. Nors dvarą supo aukšta tvora, mes - vaikai, paslapčiomis įlysdavom į grafų sodą pasirinkti nukritusių obuolių, bet labiausiai smalsu buvo sužinoti, kas vyksta paslaptingame stikliniame name – šiltnamyje, kuriame kažkas net iš tolo pažvelgus raudonuodavo. Vieną gražų vakarą, šiek tiek pritemus, įsmukau į šiltnamį ir iš nustebimo netekau žado, pamatęs pomidorus. Greit prisiskyniau pilną užantį didžiulių raudonų „uogų“, kurios mano vaizduotėje atrodė dar skanesnės už prisirpusias vyšnias ar žemuoges. Tuo metu pasirodė dvaro daržininkas, todėl teko bėgti. Pakeliui išbyrėjo vos ne visi pomidorai, o baisiausias dalykas kirbėjo galvoje – ar prieblandoje mane pažino, ar ne. Grįžęs namo pasislėpiau už paplavų statinės, kuri stovėjo prie įėjimo į namą, ir pabandžiau atsikąsti to vaisiaus. Visiškai neskanu: neįprastas skonis, jokio saldumo, tai tiesiog išspjoviau, o likusius pomidorus, kad niekas neatrastų, išsvaidžiau į krūmus. Tuo metu mama, išplovusi indus, karštą vandenį šliūkštelėjo į statinę, dalis vandens išsiliejo man ant nugaros ir aš iš skausmo suklikęs, sprukau. Naktį praleidau šieno kupetoje nė bluosto nesudėjęs, nes galvojau, kad mama šitaip mane baudė sužinojusi apie pomidorų vagystę. Namo bijojau eiti, nors labai norėjosi valgyti. Iš savo slėptuvės išlindau tik tada, kai visi kažko pradėjo ieškoti, dvaro tvenkinius žmonės ėmė maišyti kartimis. Tada pasidarė smalsu ir aš priėjau sužinoti, kas čia darosi. „Gyvas, gyvas“ visi šaukė, o aš net pylos nuo tėvo negavau“.

Jurgio tėvai nebuvo lankę mokyklos, todėl siekė išmokslinti vaikus. Seserys Sofija ir Ona baigė Rokiškio gimnaziją, Julija mokėsi siuvėjos amato pas geriausią Rokiškio siuvėją, brolis Jonas buvo linkęs prie darbo su metalu ir technikos, o Jurgis, pasimokęs gimnazijoje, būdamas 16 metų, 1926 metais įstojo ir baigė Paštininkų kursus Kaune. Jaunuolis grįžo į gimtąjį miestą ir iki 1928 metų vasario dirbo paštininku Rokiškio pašte. 1928 metais paskiriamas Jūžintų pašto, kuriame dirbo 3 žmonės, viršininku, nors jam tuo metu buvo tik 18 metų. Ten įstojo į Lietuvos Šaulių sąjungą. Fotografijų albume randame nuotraukų, darytų jam dalyvaujant įvairiausiuose teatro vaidinimuose. Jau tuo metu Rokiškis buvo pamišęs dėl teatro. Spektaklius statė mokiniai, mokytojai, įvairiausios valstybinės įstaigos, žydų visuomeninės organizacijos ir net kaimų jaunimas. Rokiškio paštininkai taip pat neatsiliko.

Turėjo dvi aistras: visą gyvenimą mėgo keliones ir bitininkavimą. Jis pasakojo, kad gyvendamas Jūžintuose turėjo įsigijęs labai brangų daiktą - sudedamą anglišką baidarę, su kuria išplaukiojo aplinkinius ežerus, o Šventosios upe pasiekdavo tolimesnes apylinkes: Dusetas, Užpalius, Vyžuonas. Kartą Jūžintų klebonas per pamokslą pasakęs, kad yra miestelyje žmonių, kurie vietoje sekmadienio mišių plaukioja po ežerus. Nors, apskritai, santykiai su dvasininkais buvo geri – buvo kviečiamas į iškilmingus pobūvius po atlaidų, o kartais tiesiog kortomis palošti. Bažnytinių švenčių metu teko bendrauti su daugybe įžymių dvasininkų, kurie sugūžėdavo iš aplinkinių parapijų, o kartais net iš Kauno. Atmintin įstrigo beveik bendraamžis, be galo apsišvietęs Jonas Ragauskas (1907 – 1967) – tuo metu kunigas, vėliau ateizmo propaguotojas, publicistas, vertėjas.

Buvo sąžiningas darbuotojas ir aktyvus visuomenės narys, todėl 1937 metų vasario 16 dieną Lietuvos Respublikos Prezidento Antano Smetonos aktu Jurgis Dagys buvo apdovanotas Didžiojo Lietuvos kunigaikščio Gedimino ordino medaliu.

1940 metais, Lietuvoje įvykus bolševikiniam perversmui, Jurgio Dagio žodžiais: „Jūžintų pašte niekas nepasikeitė. Tik naujoji valdžia vietoje visose valstybinėse įstaigose privalomo Antano Smetonos portreto liepė pakabinti Stalino. Tai aš tiesiog į tuos pačius rėmus ant prezidento atvaizdo uždėjau Josifo Vasarionovičiaus Stalino portretą. Vėliau, darant kratą ir suimant, tai tapo svarbiu įkalčiu. Apkaltino, kad laukiau sugrįžtančio Smetonos.“

Jūžintų pašte darbavosi iki lemtingos 1941-ųjų metų vasaros. Tarp Jurgio Dagio dokumentų radau 1957 m. išduotą pažymą, kad jis nuo 1928m. vasario 1 d. iki 1941 metų birželio 14 d. dirbo Jūžintų pašte ir kad jo darbo stažas yra 13 metų, 4 mėnesiai ir 14 dienų.

1941 m. birželio 14 d. okupacinės sovietų valdžios suimtas ir ištremtas kalėti į, taip vadinamą, Angarlagą Sibire. Didžioji dalis 1941 m. birželio mėn. ištremtų Lietuvos gyventojų pateko į lagerius Krasnojarsko krašte, iš jų į Norilską buvo išsiųsti karininkai, į Rešotų lagerį – valstybės tarnautojai, mokytojai, policijos ir kiti pareigūnai, politinių partijų ir visuomenės organizacijų veikėjai, verslininkai, dvarininkai, turtingi asmenys. Jūžintuose be jo dar suėmė daugybę žmonių, be kitą ko, kleboną ir viršaitį, o vagone, vežusiame į Sibirą buvo daugybė pažįstamų rokiškėnų – tame tarpe ir mokytojas Petras Bliūdžius. Nuteistas dešimčiai metų kalėti (iki karo tai buvo lietuviams skiriamas ilgiausias terminas), bausmę atliko Rešiotų lageriuose (Žemutinio Ingašo rajonas, Krasnojarsko kraštas). Rešiotai - gyvenvietė Sibire, NKVD koncentracijos stovykla ir tremtinių perskirstymo centras, Poimos ir Rešotos upių santakoje.

Lageryje kalėjo iki 1951 kovo mėnesio. Įdomu, kad kurį laiką Jurgio Dagio narų (kalinių medinių gultų) kaimynu buvo Konstantinas Šakenis - Lietuvos inžinierius, pedagogas, politikas, visuomenės veikėjas. 1926 m. po valstybės perversmo Antanui Smetonai tapus Respublikos Prezidentu, pagal tautininkų sąrašą tapo Trečiojo Seimo nariu. 1927 m. gegužės 3 d. – 1929 m. rugsėjo 23 d. Augustino Voldemaro XIV Ministrų kabinete ir vėliau iki 1934 m. birželio 12 d. Juozo Tūbelio XV Ministrų kabinete – švietimo ministras. 1934–1940 m. valstybės kontrolierius. 1936 m. Ketvirtojo Seimo pirmininkas.

Katorgininko darbas kertant mišką visiškai palaužė K. Šakenio sveikatą, todėl buvo atleistas nuo darbo miške ir atlikdavo ruošą barake: kūreno „buržuikoje“ ugnį, priskaldydavo malkų, prinešdavo vandens, todėl nuolat buvo paišinas ir suodinas. Jurgis Dagys pasakojo, kad karo metais buvusį Lietuvos Seimo pirmininką labai dažnai kviesdavosi pas save aukšto rango NKVD karininkai. Turbūt jis galėjo palengvinti savo kalinio dalią, jei būtų sutikęs bendradarbiauti, raginti kovoti prieš vokiečius ir šlovinti sovietinę Lietuvą, tačiau K. Šakenis į jokias kalbas su sovietų valdžia nėjo, apsimesdavo nieko nesuprantančiu, nelabai susigaudančiu tikrovėje. Jurgis Dagys prisimena, kad šis inteligentiškas žmogus buvo priverstas kapstytis karininkų virtuvės šiukšlyne. Ten surado dėžutę nuo konservų, kuri lageryje buvo didžiulis turtas – joje galima buvo kažką virti. Na, kad ir spyglių arbatą – geriausią vaistą nuo skorbuto.

Jurgis Dagys pasakoja apie gyvenimą lageryje: „Dirbdavome miške – kirsdavom medžius. Pirmiausiai patys kaliniai aptverdavo nemažą plotą miško spygliuota tvora ir dirbdavom toje teritorijoje, kol neiškirsdavom iki paskutinio medžio. Tada kraustydavomės į kitą vietą. Dauguma kirtėjų būdavo nepatyrę, todėl medžiai virsdavo į visas puses. Daugybė kalinių šitaip žūdavo. Kartą aš nespėjau pabėgti iš po krintančio medžio, bet viskas pasibaigė laimingai – buvau stipriai sutrenktas, svarbiausia, kaulai nelūžo. Sunkiausia kaliniams būdavo ištverti Sibiro žiemą ir nuolatinį badą. Kad nesušaltum visą laiką turėdavai dirbti: judėti – krutėti. Jei sušalai, tau galas, nes susigriebdavai plaučių uždegimą. Kartais būdavo taip šalta, kad kalinių net į darbą nevarydavo, nes bijodavo, jog sušals sargybiniai. Į darbą nereikėdavo eiti jei šaltis nukrisdavo žemiau - 50 laipsnių. Sargybiniai temperatūrą nustatydavo tokiu būdu: jei nusispjovus seilės ore trakštelėjusios sušaldavo ir ant žemės nukrisdavo ledo gabaliukas, vadinas yra virš - 50“.

Sulaukus pavasario, tikimybė išgyventi padidėdavo, nes miške visi rasdavo kažką valgomo: žolių, šaknų, smulkių gyvūnų. Atsitikdavo stebuklų: kartą iš nukirsto medžio drevės pabiro kedro riešutai, burunduko (toks gyvūnas) sunešti žiemai, pasitaikydavo surasti paukščio lizdą su kiaušiniais. Ypatingas skanėstas buvo „čeremša“ – meškinis česnakas. Kai kaliniai keldavosi kirsti miško į kitą vietą, buvusioje teritorijoje nebeaugdavo net žolė – viskas būdavo suvalgyta. Netgi jaunų medelių žievė. Kartą, kai kalinių, išrikiuotų po keturis, kolona iš darbo miške žygiavo į stovyklą, Jurgis Dagys pasilenkė nusiskinti kažkokį žalumyną, sargybinis šovė. Kalinio laimei buvo nesunkiai sužeistas ir pateko į ligoninę. Dažniausiai kareivių šūviai pasibaigdavo mirtimi, nes sužeistus pribaigdavo.

Katorginis darbas kertant mišką palaužė Jurgio Dagio sveikatą. Iš galingo 182 cm ūgio, 110 kg svėrusio vyro buvo likęs tik maždaug 50 kg svorio „klipata“. Jei ne artimųjų siuntiniai, tai Jurgio Dagio likimas būtų nulemtas gerokai anksčiau. Bet sunkus, alinantis darbas ir siaubingai prastas maitinimas darė savo - jėgos pamažu seko. Apie tai jis pasakoja: „Tą žiemą taip nusilpau, kad supratau, jog man ateina paskutinioji - jei šiandien išeisiu į darbą, gyvas nebegrįšiu - mirsiu kaip daugybė kalinių iki manęs. Ką daryti? Kaliniai ruošiasi eiti į darbą, į ledinį Sibiro šaltį, tvarkosi savo skudurus, aunasi nuplyšusius veltinius. Nieko kito nesugalvojau, tik atsisėdau ant barako gultų ir pradėjau garsiai visu balsu dainuoti. Nors neturėjau klausos, bet giedojau iš visų jėgų. Atbėgo prižiūrėtojai, iškvietė gydytojus. Girdžiu vienas daktaras sako: „Dar vienas išprotėjo“. Taip ir išlikau gyvas“.

Sirgo, gulėjo ligoninėje, maistas buvo prastas, bet nebereikėjo kęsti šalčio ir sunkiai dirbti. Šiek tiek sustiprėjęs, ėmė padėti ligoninės gydytojui psichiatrui, ištremtam iš Estijos, ir jo prašymu Jurgio Dagio statusas iš konclagerio kalinio buvo pakeistas į psichiatrinio ligonio, sergančio šizofrenija, statusą. Praradę protą žmonės tarybų valdžiai pasidarydavo nebepavojingi. Jurgis Dagys tvirtina, kad psichikos požiūriu jis buvo visiškai sveikas, nors dokumentai rodo, jog 1951 - 1954 metų laikotarpį praleido Krasnojarsko psichiatrinėje ligoninėje, kurioje, paleistas į laisvę, vėliau įsidarbino sanitaru. 1958 m. vasario 27 dieną Lietuvos SSR Aukščiausias teismas reabilitavo Jurgį Dagį ir šioje pažymoje randame Įdomią detalę, kad, taip vadinamasis, „ypatingasis pasitarimas“ prie Sovietų Sąjungos NKVD (kuris nuteisdavo be teismo) jam buvo surengtas tik 1943 metų sausio 2 dieną. Vadinasi 2 metus pačiomis žiauriausiomis sąlygomis buvo kalinamas net be formalaus juridinio pagrindo.

Jurgis Dagys, paleistas į laisvę, pradžioje neturėjo teisės grįžti į Lietuvą, todėl liko gyventi Krasnojarske, kur dirbo psichiatrinėje ligoninėje sanitaru. Laisvu laiku prižiūrėjo bites ir keliaudavo. Ypač mėgo lankytis įvairiausiose sanatorijose, į kurias, matyt, išrašydavo siuntimus pažįstami gydytojai. Išvažinėjo visą Sovietų Sąjungą. Lankėsi ir Druskininkuose.

Kartas nuo karto iš Sibiro į Rokiškį atkeliaudavo jo siuntiniai, kuriuose dažniausiai būdavo įvairiausi sibirietiški skanėstai – kedro riešutai, šviesus, beveik baltas medus, vytinta žuvis - lašiša „gorbuša“ ir Baikalo sykai – „omulis“. Retkarčiais aplankydavo savo giminaičius Rokiškyje. Ypač dėdės Jurgio laukdavo vaikai. Jis atveždavo visokiausių lauktuvių ir kasdien pirkdavo daugybę porcijų ledų, kuriais apdalindavo ne tik mažuosius giminaičius, bet ir visus kaimynų vaikus. Į Sibirą dovanų iš Lietuvos bendradarbiams – psichiatrinės ligoninės gydytojams ir medicinos seserims veždavo šiltas raštuotas vilnones pirštines, kurių dešimtis porų jam primegzdavo naginga mezgėja rokiškietė Žėkienė, gyvenusi Kauno gatvėje

1984 metais Jurgis Dagys pradeda rūpintis grįžimu į Lietuvą. Reabilituotieji asmenys už konfiskuotą turtą galėjo gauti butą. Lietuvos SSR ministrų tarybos sprendimu 1985 metais gauna butą Rokiškio miesto mikrorajone. Tais pačiais metais Jurgis Dagys visiems laikams grįžtą į tėvynę. Tikėjosi paskutinį kartą pamatyti gyvą motiną, bet pavėlavo kelias dienas.

Jurgis Dagys buvo sveiko gyvenimo būdo šalininkas: negėrė alkoholio, nerūkė, nemėgo kompanijų. Jis kasdien prausėsi lediniu vandeniu, darė mankštą, eidavo pasivaikščioti. Buvo, kaip dabar sakoma, labai pozityvus. Apie tremtį kalbėdamas niekada nerodė pykčio. Sakydavo: „O ką dabar padarysi, tokie baisūs buvo laikai....“

Kai prasidėjo Sąjūdis, ilgą laiką buvo nusiteikęs prieš. Susidūręs su brutalia sovietų prievarta, jis netikėjo Lietuvos nepriklausomybe ir sakė: „Viskas paskęs kraujuose. Gyvenate čia ramiai ir gyvenkite. Nereikia erzinti tos milžiniškos Rusijos galybės“. Tiktai 1991 m., po rugpjūčio pučo tada, kai JAV pripažino Lietuvos nepriklausomybę, Jurgis Dagys ištarė: „Dabar tikiu, kad Lietuva yra laisva“. Laisvoje Lietuvoje pragyveno 5 metus.

Mirė 1996 metų birželio 19 dieną, būdamas 86 metų amžiaus. Palaidotas senosiose Rokiškio kapinėse.

Publikuota 2019 06 20